32002L0076
L 240/45
JURNALUL OFÍCIAL AL UNIUNII EUROPENE
DIRECTIVA 2002/76/CE A COMISIEI
din 6 septembrie 2002
de modificare a anexelor la Directivele 86/362/CEE și 90/642/CEE ale Consiliului privind stabilirea conținuturilor maxime pentru reziduurile de pesticide (metil metsulfuron) de pe și din cereale și anumite produse de origine vegetală, inclusiv fructe și legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide de pe și din cereale (1), astfel cum a fost modificată ultima dată prin Directiva 2002/71/CE a Comisiei (2), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (3), astfel cum a fost modificată ultima dată prin Directiva 2002/71/CE, în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (4), astfel cum a fost modificată ultima dată prin Directiva 2002/64/CE a Comisiei (5), în special articolul 4 alineatul (1) litera (f),
întrucât:
(1)
Substanța activă metil metsulfuron a fost înscrisă în anexa I la Directiva 91/414/CEE prin Directiva 2000/49/CE a Comisiei (6) pentru utilizarea ca erbicid, fără a se preciza condițiile speciale care pot conduce la efecte negative în cazul culturilor tratate cu produse fitosanitare care conțin această substanță activă.
(2)
Substanța activă în cauză a fost înscrisă în anexa I la Directiva 91/414/CEE pe baza evaluării informațiilor furnizate referitoare la utilizarea propusă. Anumite informații referitoare la această utilizare au fost furnizate de unele state membre în conformitate cu dispozițiile articolului 4 alineatul (1) litera (f) din Directiva 91/414/CEE. Informațiile disponibile au fost examinate și sunt suficiente pentru a stabili o limită maximă de reziduuri (LMR).
(3)
În cazul în care nu se stabilește, provizoriu sau la nivel comunitar, o limită maximă de reziduuri, statele membre stabilesc, în conformitate cu dispozițiile articolului 4 alineatul (1) litera (f) din Directiva 91/414/CEE o LMR națională provizorie, înainte de acordarea omologării pentru produsele fitosanitare care conțin această substanță activă.
(4)
În sensul înscrierii substanței active menționate în anexa I la Directiva 91/414/CEE, evaluarea tehnică și științifică a acesteia a fost încheiată sub forma unui raport de examinare de către Comisie. Raportul a fost încheiat la 16 iunie 2000. În acest raport, doza zilnică admisibilă (DZA) care se aplică pentru metil metsulfuron a fost stabilită la 0,22 miligrame pe kilogram de greutate corporală pe zi. Expunerea consumatorilor, pe durata întregii vieți, la produse alimentare tratate cu substanța activă menționată a fost estimată și evaluată în conformitate cu procedurile în vigoare pe teritoriul Comunității. De asemenea, s-a ținut cont de directivele publicate de Organizația Mondială a Sănătății (7) și de avizul Comitetului științific pentru plante (8) privind metodologia și s-a stabilit că LMR propuse pe această bază nu duc la depășirea DZA. Cu ocazia evaluării și a discuției care au precedat înscrierea metsulfuronului metil în anexa I la Directiva 91/414/CEE, nu a fost semnalat nici un efect toxic acut care să facă necesară stabilirea unei doze acute de referință.
(5)
În vederea garantării unei protecții adecvate a consumatorului împotriva consumului de reziduuri în sau pe anumite produse pentru care nu a fost acordată nici o omologare, se recomandă stabilirea unor LMR provizorii la limita de detecție pentru toate produsele aflate sub incidența Directivelor 86/362/CEE și 90/642/CEE.
(6)
Stabilirea la nivel comunitar a unor LMR provizorii nu aduce atingere posibilității statelor membre de a stabili LMR provizorii pentru metil metsulfuron în conformitate cu dispozițiile articolului 4 alineatul (1) litera (f) din Directiva 91/414/CEE și cu dispozițiile din anexa VI la directiva menționată. Se consideră că o perioadă de patru ani este suficientă pentru a permite alte utilizări ale substanței active menționate. La sfârșitul acestei perioade, LMR provizorii devin definitive.
(7)
Este necesar să se modifice în consecință anexele la Directivele 86/362/CEE și 90/642/CEE.
(8)
Comisia a comunicat Organizației Mondiale a Comerțului proiectul de directivă, iar observațiile primite au fost luate în considerare pentru redactarea directivei. Posibilitatea de a stabili toleranțe la import, privind conținutul maxim de reziduuri pentru combinațiile pesticid/cultură specifică, va fi examinată de Comisie pe baza datelor care vor fi prezentate, în măsura în care acestea sunt acceptabile.
(9)
Prezenta directivă este conformă cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Conținutul maxim de reziduuri de pesticide care urmează se adaugă în partea A din anexa II la Directiva 86/362/CEE:
Reziduuri de pesticide
Conținut maxim în mg/kg
„Metil metsulfuron
0,05 cereale (9) (10)
Articolul 2
În anexa II la Directiva 90/642/CEE se adaugă limita maximă de reziduuri de pesticide aplicabilă în cazul metsulfuronului metil și care figurează în anexa la prezenta directivă.
Articolul 3
Statele membre pun în aplicare actele cu putere de lege și actele administrative necesare pentru a se conforma prezentei directive până la 31 decembrie 2002. Statele membre informează de îndată Comisia cu privire la aceasta.
Aceste dispoziții sunt aplicabile începând de la 1 ianuarie 2003.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 6 septembrie 2002.